## Zakon o privatizaciji Hrvatskih telekomunikacija d.d.

### NN 65/1999 (25.6.1999.), Zakon o privatizaciji Hrvatskih telekomunikacija d.d.

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O PRIVATIZACIJI HRVATSKIH TELEKOMUNIKACIJA d.d.

Proglašavam Zakon o privatizaciji Hrvatskih telekomunikacija
d.d., koji je donio Zastupnički dom Hrvatskoga državnog
sabora na sjednici 11. lipnja 1999.

Broj: 01-081-99-1203/2
Zagreb, 17. lipnja 1999.

Predsjednik
Republike Hrvatske
**dr. Franjo Tuđman,** v. r.

## ZAKON

### O PRIVATIZACIJI HRVATSKIH TELEKOMUNIKACIJA d.d.

*Sadržaj ovoga Zakona*

Članak 1.

(1) Ovim se Zakonom uređuje privatizacija Hrvatskih telekomunikacija
d.d.

(2) U postupku privatizacije propisanom ovim Zakonom privatizirat
će se 70% dionica Hrvatskih telekomunikacija d.d. (u daljnjem
tekstu: HT) dok Republika Hrvatska zadržava vlasništvo
nad preostalih 30% dionica HT-a o čijem daljnjem raspolaganju
može odlučiti samo Hrvatski državni sabor.

*Postupak privatizacije*

Članak 2.

(1) Privatizacija HT-a prema članku 1. stavku 2. ovoga
Zakona provest će se na sljedeći način:

1. prijenosom bez naplate 7% dionica HT-a hrvatskim braniteljima
i članovima njihovih obitelji,

2. prodajom 7% dionica HT-a zaposlenicima i ranije zaposlenima
u HT-u i Hrvatskim poštama d.d. (u daljnjem tekstu: HP) te
ranije zaposlenima u Javnom poduzeću poštanskog i telekomunikacijskog
prometa HPT - Hrvatska pošta i telekomunikacije (u daljnjem
tekstu: zaposlenici i raniji zaposlenici), pod posebnim pogodnostima
koje će propisati Vlada Republike Hrvatske,

3. prodajom najmanje 25% i jedna dionica HT-a strateškom
ulagatelju,

4. u postupku javne ponude sukladno Zakonu o izdavanju i prometu
vrijednosnim papirima (»Narodne novine«, br. 107/95.
i 142/98.), Vlada Republike Hrvatske će ponuditi najmanje
20% dionica HT-a,

5. prodajom putem javne ponude hrvatskim državljanima prema
Zakonu o izdavanju i prometu vrijednosnim papirima (»Narodne
novine«, br. 107/95. i 142/98.), uz pravo prvenstva, pogodnosti
i pod uvjetima koje će propisati Vlada Republike Hrvatske
prigodom uvrštenja dionica HT-a na burzi,

6. prodajom putem javne ponude domaćim pravnim osobama i
stranim ulagateljima sukladno Zakonu o izdavanju i prometu vrijednosnim
papirima (»Narodne novine«, br. 107/95. i 142/98.),
bez ikakvih pogodnosti.

(2) Postoci dionica navedeni u stavku 1. ovoga članka utvrđuju
se u odnosu na temeljni kapital HT-a na dan stupanja na snagu
ovoga Zakona i ugovora iz članka 9. ovoga Zakona.

(3) Dionice HT-a do prodaje, prema stavku 1. ovoga članka,
ostaju u vlasništvu Republike Hrvatske, a vlasnička
prava u ime Republike Hrvatske ostvaruje Vlada Republike Hrvatske.

*Prihodi od dionica HT-a*

Članak 3.

(1) Dividenda ostvarena na temelju 30% dionica koje ostaju u vlasništvu
Republike Hrvatske koristit će se za potrebe mirovinskog
sustava Republike Hrvatske.

(2) Dividenda od ostalih dionica HT-a, dok su u vlasništvu
Republike Hrvatske, i svi prihodi od prodaje dionica prihod su
državnog proračuna i koristit će se za ulaganja
u infrastrukturu i razvitak gospodarstva.

(3) Obveza je Vlade Republike Hrvatske da u prijedlozima državnih
proračuna iskaže visinu prihoda iz stavka 2. ovoga
članka i predloži njihovu odgovarajuću raspodjelu.

*Prodaja dionica strateškom ulagatelju*

Članak 4.

(1) Vlada provodi postupak prodaje i donosi odluku o broju dionica
koje se prodaju strateškom ulagatelju i o izboru strateškog
ulagatelja.

(2) Prodaja se provodi prikupljanjem ponuda. Poziv za sudjelovanje
u postupku prodaje mora se dostaviti najmanje trojici mogućih
ponuditelja. Strateški ulagatelj može biti jedna ili
više pravnih osoba koje preuzimaju solidarnu odgovornost
za uredno ispunjenje svojih ugovornih obveza.

(3) Ugovor o prodaji dionica sklapa se između Republike Hrvatske
i izabranoga najpovoljnijega strateškog ulagatelja u pisanom
obliku. U ime Republike Hrvatske, ugovor potpisuje ministar kojeg
odredi Vlada Republike Hrvatske.

(4) Dionice će se prodati strateškom ulagatelju bez
ikakvih pogodnosti u cijeni, s obvezom plaćanja ukupne ugovorne
cijene sukladno ugovoru o prodaji dionica.

*Prijenos dionica na hrvatske branitelje i članove
njihovih obitelji*

Članak 5.

(1) Vlada Republike Hrvatske donijet će odluku o mjerilima,
broju, uvjetima za stjecanje, postupku i vremenu prijenosa dionica
HT-a hrvatskim braniteljima i članovima njihovih obitelji.

(2) Radi očuvanja cijene dionice HT-a osobama iz stavka
1. ovoga članka dionice će biti prenesene bez naplate
sukladno odluci Vlade Republike Hrvatske nakon uvrštenja
dionica HT-a na burzu i provedenog postupka javne ponude.

*Prodaja dionica zaposlenicima i ranijim zaposlenicima*

Članak 6.

(1) Vlada Republike Hrvatske donijet će odluku o načinu
prodaje, cijeni, popustima u cijeni, uvjetima plaćanja,
vremenu prodaje i drugim uvjetima prodaje dionica zaposlenicima
i ranijim zaposlenicima.

(2) Sukladno odluci Vlade Republike Hrvatske iz stavka 1. ovoga
članka HT je obvezan donijeti program stjecanja dionica
od strane zaposlenika i ranijih zaposlenika, koji može uključivati
odredbe o načinu plaćanja, kreditiranju ili davanju
jamstva HT-a za stjecanje tih dionica.

(3) Radi očuvanja cijene dionice HT-a, osobama iz stavka
2. ovoga članka dionice će biti prodane sukladno
odluci Vlade Republike Hrvatske nakon uvrštenja dionica HT-a
na burzu i provedenog postupka javne ponude.

*Javna ponuda*

Članak 7.

Nakon prodaje dionica strateškom ulagatelju, Vlada Republike
Hrvatske donosi odluku o daljnjoj prodaji dionica HT-a javnom
ponudom.

*Zaštita interesa i sigurnosti Republike Hrvatske*

Članak 8.

(1) Radi zaštite interesa i sigurnosti Republike Hrvatske,
glavna skupština HT-a može samo uz suglasnost Zastupničkoga
doma Hrvatskoga državnog sabora donositi sljedeće odluke:

- o promjeni sjedišta HT-a izvan Zagreba,

- o promjeni tvrtke HT-a,

- o pripajanju HT-a drugom trgovačkom društvu,

- o spajanju HT-a s drugim trgovačkim društvom,

- o prestanku HT-a.

(2) Odluke donesene protivno odredbi stavka 1. ovoga članka
su ništavne.

(3) Temeljni se kapital HT-a ne može povećati bez suglasnosti
Zastupničkoga doma Hrvatskoga državnog sabora, ako
bi se povećanjem temeljnog kapitala broj dionica HT-a u
vlasništvu Republike Hrvatske smanjio ispod 30% od ukupnog
broja dionica HT-a.

*Ugovor o podjeli između HT i HP*

Članak 9.

(1) Sva sporna pitanja, međusobna prava i obveze HT i HP uredit
će posebnim ugovorom koji obvezno uključuje i potpunu
podjelu imovine i obveza bivšega Javnog poduzeća poštanskoga
i telekomunikacijskog prometa HPT - Hrvatska pošta i telekomunikacije
posebno u odnosu na razdoblje od 31. prosinca 1997. do stupanja
na snagu ovoga Zakona.

(2) Ugovor iz stavka 1. ovoga članka HT i HP dužni
su sklopiti najkasnije do početka provedbe privatizacije
HT-a prema ovome Zakonu.

*Učinci Zakona*

Članak 10.

(1) Danom stupanja na snagu ovoga Zakona članak 5. stavak
1. Zakona o razdvajanju Hrvatske pošte i telekomunikacija
na Hrvatsku poštu i Hrvatske telekomunikacije (»Narodne
novine«, br. 101/98), mijenja se i glasi:

»U ime Republike Hrvatske, sva prava iz dionica i pravo na
raspolaganje dionicama HT-a i HP-a u vlasništvu Republike
Hrvatske ostvaruje Vlada Republike Hrvatske, uz ograničenja
propisana odredbama Zakona o privatizaciji Hrvatskih telekomunikacija
d.d.«.

(2) Danom stupanja na snagu ovoga Zakona u članku 5. stavku
2. Zakona o razdvajanju Hrvatske pošte i telekomunikacija
na Hrvatsku poštu i Hrvatske telekomunikacije, iza riječi:
»Ministar«, dodaju se riječi: »mjerodavan
za poštu i telekomunikacije (u daljnjem tekstu: ministar)«.

(3) Danom stupanja na snagu ovoga Zakona prestaje važiti
članak 8. Zakona o razdvajanju Hrvatske pošte i telekomunikacija
na Hrvatsku poštu i Hrvatske telekomunikacije, a ugovori
o raspolaganju imovinom zaključeni do dana stupanja na
snagu ovoga Zakona su na snazi.

*Stupanje na snagu*

Članak 11.

Ovaj Zakon stupa na snagu osmoga dana od dana objave u »Narodnim
novinama«.

Klasa: 344-01/99-02/01
Zagreb, 11. lipnja 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 65/1999-1195